Եգոր Ժուկով

Եգոր Սերգեյի Ժուկով (ռուս.՝ Жуков, Егор Сергеевич, հուլիսի 28, 1998(1998-07-28), Մոսկվա, Ռուսաստան), ռուս ուսանող, քաղաքական ակտիվիստ, բլոգեր, 2019 թվականից «Էխո Մոսկվի» (ռուս.՝ Эхо Москвы)  ռադիոկայանի համահաղորդավար և տեսաբան և «Նովայա Գազետա» (ռուս.՝ Новая газета) լրագրի թղթակից։


== Կենսագրություն ==
Եգորը ծնվել է տիեզերագնացների ջոկատի անդամ Սերգեյ Ժուկովի ընտանիքում։ Դպրոցական տարիներին դարձել է դպրոցականների հասարակագիտության օլիմպիադայի համառուսաստանյան փուլի մրցանակակիր։ 2016 թվականից նա «Քաղաքագիտություն» ծրագրով Տնտեսագիտության բարձրագույն դպրոցի (ՏԲԴ, ռուս.՝ ВШЭ, Высшая школа экономики) ուսանող է։ Լայն ճանաչում է ստացել 2019 թվականի Մոսկվայում բողոքի ակցիաների ընթացքում, ինչպես նաև դարձել Է «Մոսկովյան գործի» ամենահայտնի ֆիգուրանտը։
2019 թվականի օգոստոսի 1-ին նա ձերբակալվել և մեղադրվել է Մոսկվայում չարտոնված հանրահավաքի ժամանակ անկարգությունների մեջ։ 2019 թվականի դեկտեմբերի 6-ին նա դատապարտվել է երեք տարվա փորձաշրջանի։ Դատավճիռը հասարակական լայն քննարկումներ է առաջացրել։ Ժամկետի նվազեցմանը ուղեկցել է հասարակական լայն աջակցությունը։ Դատավճռի կայացումից առաջ նա կոչ է արել ստեղծել հասարակություն, որը «լցված է պատասխանատու և սիրող մարդկանցով»՝ այդ իդեալները հակադրելով ռուսական կառավարության ավտորիտարիզմին և դրա քաղաքացիների դեհումանացմանը։ Ռեփեր Օքսիմիրոնը միացել է Ժուկովի բազմաթիվ երկրպագուներին և նրա համար գրավի դիմաց 2 միլիոն ռուսական ռուբլի է առաջարկել։
2019 թվականի դեկտեմբերին Եգոր Ժուկովը հայտարարել է քաղաքական կարիերա անելու մտադրության մասին։
Ռուսաստանում COVID-19 համավարակի ժամանակ Ժուկովը ոչ պաշտոնական կամավորական շարժում է կազմակերպել՝ սննդի և տնտեսական ապրանքների կարիք ունեցողներին օգնելու համար։
2017 թվականից նա ալիք է վարում ՅուԹյուբ տեսահոսթինգում։ 2020 թվականի հուլիսի դրությամբ այն ավելի քան 200 հազար բաժանորդներ ունի։


== Մոսկովյան գործ ==


=== Ժամանակագրություն ===
Օգոստոսի 2-ի գիշերը Եգոր Ժուկովի տանը խուզարկություններ են անցկացվել, իսկ առավոտյան Եգորին հարցաքննության են տարել քննչական կոմիտե, որտեղ նրան մեղադրանք է առաջադրվել ՌԴ Քրեական օրենսգրքի 212-րդ հոդվածի 1-ին մասով (զանգվածային անկարգությունների կազմակերպում, ժամկետ՝ մինչև 15 տարի ազատազրկում)։ Օրվա երկրորդ կեսին տեղի է ունեցել դատական նիստ, որտեղ որոշվել է նրան կալանավորելու հարցը։ Դատարանում հայտնի է դարձել Եգոր Ժուկովի դեմ գործի միակ մանրամասնությունը՝ տեսանյութը գործի նյութերից, որտեղ հուլիսի 27-ին տեղի ունեցած բողոքի ակցիայի ժամանակ ինչ-որ «նշված անձինք ժեստեր են անում դեպի աջ»։ Տեսահոլովակը չի հրապարակվել։ Ժուկովի ձերբակալությունից հետո ՏԲԴ-ի ուսանողները, շրջանավարտները և աշխատակիցները բաց նամակ են հրապարակել բուհի ղեկավարներին ու դասախոսներին՝ կոչ անելով աջակցել և դատարանում երաշխավորել նրան, ինչպես նաւ «պետական իշխանության բոլոր մարմիններում, որտեղ դա տեղին է, բարձրացնել քրեական գործ հարուցելու հիմնավորվածության և որպես մեղադրյալ Եգոր Ժուկովին ներգրավելու հարցը»։ Եգորի աջակցության խումբը Տելեգրամում հատուկ զրուցարաններ է ստեղծել, որտեղ համակարգել է մարդկանց գործողությունները Եգորի օգնության համար։

Օգոստոսի 5-ին Ժուկովի կողմնակիցները մի շարք միայնակ պիկետներ են սկսել՝ ի պաշտպանություն Եգորի, ներքին գործերի նախարարության Մոսկվայի վարչության շենքի և ՏԲԴ շենքի մոտ։ Պիկետներին մասնակցող 4 մարդ ձերբակալվել է։
Օգոստոսի 15-ին կայացել է երկրորդ դատական նիստը, որի ընթացքում քննարկվել է պաշտպանության բողոքը՝ տնային կալանքի կամ երկրից չհեռանալու մասին ստորագրությունը փոխելու խնդրանքով, սակայն դատարանը մերժել է բողոքը։ Ընդ որում Եգորի համար երաշխավորվել է ավելի քան 600 մարդ, այդ թվում՝ հայտնի երգիչ Օքսիմիրոնը, դերասանուհի Չուլպան Խամատովան, քաղաքական գործիչ Լյուբով Սոբոլը, «Էխո Մոսկվի» ռադիոկայանի գլխավոր խմբագիր Ալեքսեյ Վենեդիկտովը, Մոսկվայի քաղաքային դումայի գրանցված թեկնածու և ՏԲԴ-ի պրոռեկտոր Վալերի Կասամարան։
Սեպտեմբերի 3-ին Ժուկովին նոր մեղադրանք է առաջադրվել ՌԴ Քրեական օրենսգրքի 280-րդ հոդվածի 2-րդ մասով (ծայրահեղական գործունեություն համացանցում, ժամկետ՝ մինչև 5 տարի ազատազրկում), ավելի ուշ Քննչական կոմիտեն փակել է նրա դեմ հարուցված «զանգվածային անկարգությունների» մասին հոդվածի գործը։ Այս պահին Ժուկովը տնային կալանքի տակ է։
Նոյեմբերի 19՝ նախնական դատական նիստ Կունցևի շրջանային դատարանում։ Ժուկովի տնային կալանքը երկարաձգել է կես տարով՝ մինչև 2020 թվականի մայիսի 5-ը։
Դեկտեմբերի 2՝ Մոսկվայի քաղաքային դատարանը քննել է պաշտպանության՝ գործի նյութերին ծանոթանալու ժամկետների սահմանափակման վերաբերյալ բողոքը և ուժի մեջ է թողել առաջին ատյանի դատարանի որոշումը։
Դեկտեմբերի 3՝ առաջին բաց նիստ Կունցևի շրջանային դատարանում։
Դեկտեմբերի 4՝ երկրորդ բաց նիստ Կունցևի շրջանային դատարանում։ Եգոր Ժուկովի՝ դատարանի նիստում վերջին խոսքը հրապարակվել է մամուլում։ Պետական մեղադրանքը 4 տարի ազատազրկում է պահանջել։
Դեկտեմբերի 6՝ Կունցևի շրջանային դատարանը Ժուկովին դատապարտել է երեք տարվա պայմանական ազատազրկման՝ երկու տարվա ընթացքում համացանցային ռեսուրսները տնօրինելու արգելքով։
Ներկայումս նա «Էխո Մոսկվի» ալիքի ռադիոհաղորդավարն է և վարում է «Պայմանականորեն ձերը» հաղորդումը։
2020 թվականի փետրվարի 13-ին Մոսկվայի քաղաքային դատարանն օրինական է ճանաչել Եգոր Ժուկովի պայմանական ժամկետը ծայրահեղականության կոչերի համար, իսկ պաշտպանության բողոքը մերժվել է։


== Ծանոթագրություններ ==